**Din Calea Robilor**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Treceam pe plai în sate

Cu drumuri colburoase

Nu știu în care parte

Privirea mă-ndreptase.

Stele cădeau mai multe

Decât o ploaie-n vară

Și mesele tăcute

Încremeneau pe-afară.

Chemarea dură-a sorții

Suna salbe-n clipite,

Iară pe stâlpii porții

Coloane-s infinite.

Tot drumul fără pace

Mă târâie, mă poartă,

Când eu văd cum se coace

Câte-un sărut pe poartă.

Nu văd nici o nevastă

La apă de-a se duce -

La orice casă-n creastă

Luceafărul străluce.

Doar căprioare blânde

Pășesc domol și sfinte

Și troițe oftânde

Stau strajă la răspântii.

Isus pe ele doarme

Ori, pare-se, că moare

Cu trandafiri în palme

Și roze pe picioare.

Din zid de mănăstire

Glas de femeie plânge,

Ca-n stână-n cimitire

Turma de cruci se strânge.

Și inima îmi geme

Ca doina dintr-un fluier

Că Țara-i ca-n blesteme

Și nici un suflet nu e.

S-ascund departe-n stepe

Sate cu vieți pierdute

Doar orele sirepe

Aleargă pe-ntrecute.

O mioriță lângă

Un paltin lăcrimează

Că el stele în tângă

Și-n sânge scapă-n rază.

Întreb: „Care durere

Te chinuie, sărmană?”

„ E dus fără putere

Printre străini ciobanul...”

„ Drăguță mioriță,

Privește-mă încoace

Cu Viață și Credință

Ți se întoarse baciul.

Fui despărțit cu ape,

Cu timpuri și hârtie,

Dar ca să mă îngroape

Nu le-a ajuns tărie.

Și iată-mă-s acasă,

Și iată-mă la mine...

De ce oricare casă

Se trage în ruine?

Drumul de Robi m-aduse

Dintr-un tărâm de șoapte...

De ce dar Țara nu se

Aude și... e noapte?”

„ Azi vii sunt, măi ciobene,

Palatele de jude,

Biserici și dughene

Cu faptele de iude!”

Victor Bragagiu